
                              Ταυτότητα – Μονάδα Προστασίας Εφήβων “Αγία Βαρβάρα”
                                                              Αποϊδρυματοποίηση
Η Μονάδα Προστασίας Εφήβων «Αγία Βαρβάρα» αποτελεί Ν.Π.Δ.Δ, και σύμφωνα με το  Ν.3106/2003 αποτελεί Μονάδα Κοινωνικής Φροντίδας που εντάσσεται στο Εθνικό Σύστημα Παροχής Κοινωνικοπρονοιακών Υπηρεσιών. Κατά το Ν. 4109/2013 ανήκει στο Ν.Π.Δ.Δ Κέντρο Κοινωνικής Πρόνοιας Περιφέρειας Αττικής και συνεχίζει να λειτουργεί με τις ισχύουσες διατάξεις (Ν.2646/1998, Ν. 3106/2003 και Ν. 3329/2005) έως την έκδοση νέου Οργανισμού.
Κατά τη Διεθνή Σύμβαση για τα Δικαιώματα του Παιδιού, η οποία κυρώθηκε από το Κράτος μας με Νόμο το 1992 (Ν.2101/1992), στο άρθρο 9. παρ 1 αναφέρεται ότι ο χωρισμός του παιδιού  από το οικογενειακό του περιβάλλον πραγματοποιείται στην περίπτωση που «είναι αναγκαίος για το συμφέρον του παιδιού» και λαμβάνεται «ειδική προστασία και φροντίδα εκ μέρους του κράτους», άρθρο 20. Στο ίδιο άρθρο προτάσσεται η εναλλακτική μορφή φροντίδας του παιδιού, πρωτίστως,  με τοποθέτηση του σε οικογενειακό περιβάλλον, ενώ ρητά αναφέρεται στην παρ. 3 η τοποθέτησή του σε ίδρυμα μόνο σε «περίπτωση ανάγκης».
Βάσει των ανωτέρω, στην Μονάδα φιλοξενούνται κορίτσια  ηλικίας 12 – 18 ετών, σε περίπτωση που έχει εξαντληθεί η δυνατότητα παραμονής στο φυσικό περιβάλλον, τα οποία στερούνται οικογενειακού περιβάλλοντος ή το υπάρχον οικογενειακό περιβάλλον αδυνατεί να ανταπεξέλθει στις ανάγκες φροντίδας και προστασίας τους, με δυνατότητα παράτασης της διαμονής αν εκπαιδευτικοί ή κοινωνικοί λόγοι το επιβάλλουν (παραμέληση, κακοποίηση, ενδοοικογενειακή βία, παιδιά που απειλούνται από κοινωνικό αποκλεισμό και διαβιούν στα όρια της φτώχειας, παιδιά που η οικογένειά τους βιώνει κρίση, κλπ).
Βασικός σκοπός είναι η παροχή πολυεπίπεδων και αλληλοσυμπληρούμενων υπηρεσιών πρόνοιας για την κάλυψη του συνόλου των αναγκών των ανηλίκων που φιλοξενούνται στη Μονάδα Προστασίας Εφήβων «Αγία Βαρβάρα», κατά τη Διεθνή Σύμβαση των Δικαιωμάτων του Παιδιού.
Το Κέντρο Κοινωνικής Πρόνοιας Περιφέρειας Αττικής – Μονάδα Προστασίας Εφήβων «Αγία Βαρβάρα», εφαρμόζει το μεθοδολογικό πλαίσιο Secure Base Model (Μοντέλο Ασφαλούς Δεσμού) με την παροχή εξατομικευμένων υπηρεσιών στη βάση ενός οργανωμένου σταθερού προγράμματος.
Στο πλαίσιο αυτό και λαμβάνοντας υπόψη τη συμβατική υποχρέωση της χώρας μας για τη λήξη της ιδρυματικής λειτουργίας έως το 2030, η Υπηρεσία μας υλοποιεί πρόγραμμα αποϊδρυματοποίησης, το οποίο απευθύνεται στον ενήλικο πληθυσμό που διαβιεί ακόμα στη δομή μας, παρέχοντας εξειδικευμένες υπηρεσίες για την πλήρη αυτονόμησή τους. 

Η Μονάδα Προστασίας Εφήβων «Αγία Βαρβάρα» έχει δυναμικότητα για τη φιλοξενία 18 ατόμων, ενώ λειτουργεί ως ανοιχτή δομή και σε καμία περίπτωση δεν παρέχει υπηρεσίες κλειστής δομής, εννοούμενης ως 24ώρης φύλαξης, καθώς δε στη σημερινή εποχή έχει αποδειχθεί, ότι η κλειστού τύπου ιδρυματική μορφή μόνο επιπρόσθετα αρνητικά αποτελέσματα μπορεί να φέρει και γι αυτό έχει ευθυγραμμισθεί απόλυτα με τις κοινοτικές οδηγίες. 
Σύμφωνα με τα παραπάνω και ειδικότερα:
· Το Εθνικό Σχέδιο Δράσης για την αποϊδρυματοποίηση, 

· Τη Διεθνή Σύμβαση για τα Δικαιώματα του Παιδιού που φέρει υπερνομοθετική ισχύ και 

· Την ικανοποίηση της ανάγκης και του δικαιώματος εκάστου παιδιού δυνατότητα να έχει το δικό του δωμάτιο, που είναι σημαντικό για την ικανοποίηση των ατομικών του αναγκών κατά το αναπτυξιακό στάδιο, κατά τη Σύσταση (2005)5 της Επιτροπής Υπουργών του Συµβουλίου της Ευρώπης στα κράτη µέλη για τα δικαιώµατα των παιδιών που ζουν σε ιδρύµατα παιδικής προστασίας, 
Δε δύναται να φιλοξενηθούν κορίτσια με προβλήματα ψυχικής υγείας (και αναφερόμενης χρήσης  ψυχοτρόπων ουσιών) και νοητικής στέρησης ή ΑμεΑ που χρήζουν ειδικής φροντίδας και άτομα που ενδεχομένως χρήζουν 24ώρης φροντίδας και συνοδείας για την προστασία τους για οποιοδήποτε λόγο. 

Η εσωτερική δύναμη φιλοξενίας της Μονάδας Προστασίας Εφήβων «Αγία Βαρβάρα» ορίζεται στα 18 άτομα κατόπιν Απόφασης του Δ.Σ του Κ.Κ.Π.Π.Α, ενώ ο αριθμός των ωφελουμένων ατόμων, ανηλίκων και ενηλίκων σε εξωϊδρυματική φροντίδα, πρόγραμμα αποϊδρυματοποίησης και κοινωνικής ένταξης, στην παρούσα ανέρχεται στον αριθμό των 20 ατόμων και δε τίθεται όριο, ως 
το βασικό σκοπό του Κ.Κ.Π.Π.Α. προς το βέλτιστο συμφέρον του φιλοξενούμενου ανήλικου και ενήλικου πληθυσμού.

Πίνακας 1: Αποτύπωση δύναμης (πληθυσμού σε φιλοξενία και σε εξωιδρυματική υποστήριξη)
Από τα στατιστικά στοιχεία της Υπηρεσίας μας, την εμπειρική έρευνα, την ελληνική και διεθνή βιβλιογραφία, τα διεθνή κείμενα με αυξημένη ισχύ τεκμαίρεται ότι στα ιδρύματα σήμερα φιλοξενούνται παιδιά που απομακρύνονται από οικογένειες, στις οποίες τα βασικά χαρακτηριστικά είναι η αποστέρηση βασικών αγαθών, ο κοινωνικός αποκλεισμός και η φτώχεια στην πιο ακραία μορφή της, την έλλειψη στέγης.
Σύμφωνα με τη UNICEF, η φτώχεια, η έλλειψη πρόσβασης σε κοινωνικές παροχές και η ανεπαρκής στήριξη των οικογενειών αποτελούν κύριους λόγους ιδρυματοποίησης παιδιών (UNICEF, Children, Not Institutions). Η Eurochild επισημαίνει ότι η οικονομική ένδεια, η ανεργία και οι επισφαλείς συνθήκες στέγασης αυξάνουν σημαντικά τον κίνδυνο απομάκρυνσης παιδιών από το οικογενειακό περιβάλλον. Ο Παγκόσμιος Οργανισμός Υγείας (WHO) συνδέει την ιδρυματοποίηση με κοινωνικοοικονομικές ανισότητες και την έλλειψη πρωτοβάθμιας κοινωνικής φροντίδας.
Στο πλαίσιο του βασικού σκοπού της αποϊδρυματοποίησης του Υπουργείου Κοινωνικής Συνοχής και Οικογένειας και αντίστοιχα του Κ.Κ.Π.Π.Α, η Υπηρεσία μας εφήρμοσε ένα πρόγραμμα 5ετίας με κύριους άξονες:

1. Την ενδυνάμωση των ανηλίκων και ενηλίκων ατόμων για την αυτόνομη ενήλικη ζωή τους προτάσσοντας ως βασική μεθοδολογία εργασίας το Secure Base Model (Μοντέλο Ασφαλούς Δεσμού)
2. Την ουσιαστική κοινωνική – οικογενειακή αποκατάσταση των φιλοξενουμένων ανηλίκων και ενηλίκων ατόμων μέσω της αναδοχής, του Προγράμματος Στέγαση και Εργασία, το πρόγραμμα Ημιαυτόνομης Διαβίωσης  και το πρόγραμμα στέγης και κοινωνικής ένταξης με την παραχώρηση διαμερισμάτων του Κ.Κ.Π.Π.Α, εξ ολοκλήρου με ιδίους πόρους
3.  Την ενημέρωση, πληροφόρηση του φιλοξενούμενου πληθυσμού σχετικά με τον «ιδρυματισμό», καθώς και του ευρύτερου κοινού με σκοπό την άμβλυνση φαινομένων εξαρτητικής σχέσης από υπηρεσίες πρόνοιας
4. Την παροχή κοινοτικών υπηρεσιών «μετά το ίδρυμα»…
5. Την ανάπτυξη συνεργασιών με άλλους φορείς στο πλαίσιο σχεδιασμού και υλοποίησης προγραμμάτων κοινωνικής ενσωμάτωσης  
6. Την αλλαγή πεποιθήσεων, στάσεων, αντιλήψεων και την τροποποίηση συμπεριφοράς σχετικά με την αντίληψη των δικαιωμάτων του παιδιού και πρωτίστως ώστε το παιδί να είναι υποκείμενο των δικαιωμάτων του, όπως και στην ενήλικη ζωή.                                               
Η Μονάδα Προστασίας Εφήβων «Αγία Βαρβάρα», σύμφωνα με τα στατιστικά στοιχεία, που αναφέρονται στη φιλοξενία παιδιών με εισαγωγή από το 2010 και λήξη φιλοξενίας έως και τον Οκτώβριο 2026, φιλοξένησε έως και σήμερα σε ενενήντα εννέα περιπτώσεις παιδιών (99), ενώ ο ακριβής αριθμός παιδιών είναι ενενήντα τρεις (93), αφού για έξι (6) περιπτώσεις πρόκειται για την ίδια φιλοξενία παιδιού.

Για το χρονικό διάστημα από το 2010 – 2026 τα σαράντα τέσσερα (44),  από τα πενήντα δύο (52) άτομα (οκτώ - 8 καταγεγραμμένες φυγές και διαγραφή), ανήλικα και ενήλικα, ήτοι 47,3 % στο σύνολο των ενενήντα τριών (93) φιλοξενουμένων, αποκαταστάθηκαν σύμφωνα με τις ανάγκες τους και τις προτεραιότητες που τίθενται από την επιστημονική κοινότητα στο πλαίσιο της αποϊδρυματοποίησης.  
Τονίζεται ότι, από το προαναφερόμενο σύνολο, τα τριάντα τρία άτομα (33 – σύνολο 37, καταγράφοντα 4 φυγές), ανήλικα και ενήλικα, ήτοι το 35,4 % από το 47,3 % (στο σύνολο των 93 παιδιών),   επιτεύχθηκε κατά το  χρονικό διάστημα 2021 – 2026. Στο σύνολο των σαράντα τεσσάρων (44) παιδιών με «Ορθή» Κοινωνική Αποκατάσταση αντιστοιχεί το 75% στο χρονικό διάστημα 2021 – 2026,σύμφωνα με τα ακόλουθα Σχεδιαγράμματα:

Σχεδιάγραμμα 1: Κοινωνική Αποκατάσταση 2010 - 2026

Σχεδιάγραμμα 2: Κοινωνική Αποκατάσταση 2021 – 2026

Σχεδιάγραμμα 3: «Ορθή» Κοινωνική Αποκατάσταση 2010 – 2026

Σχεδιάγραμμα 4: Ποσόστωση κοινωνικής αποκατάστασης / χρονικό διάστημα 2021 – 2026

Σχεδιάγραμμα 5: Συγκριτική απεικόνιση κοινωνική αποκατάσταση / χρονική περίοδος
Κατά το χρονικό διάστημα 2020 – Οκτώβριος 2026 έχουν καταγραφεί πενήντα τρεις (53) νέες φιλοξενίες παιδιών (εισροές), ενώ αντίστοιχα οι εκροές που καταγράφονται ως κοινωνική αποκατάσταση στο πλαίσιο αποϊδρυματοποίησης κατά το χρονικό διάστημα 2021 - 2026 ανέρχονται στον αριθμό των τριάντα τριών (33) ατόμων. Εάν δε σε αυτόν τον αριθμό προστεθεί και ο αριθμός των είκοσι (20) ατόμων, που αφορά σε άλλες μορφές αποκατάστασης (μεταστέγαση άλλη δομή πρόνοιας/ψυχικής υγείας, φυγή-διαγραφή, ενηλικίωση και φυσικό περιβάλλον χωρίς υποστήριξη), διαπιστώνεται ότι επιτυγχάνεται ο στόχος των ίδιων εκροών και εισροών και συνεπώς μειώνεται ο ιδρυματικός χρόνος. 
Υπογραμμίζεται, ωστόσο, ότι πλέον η μείωση του ιδρυματικού χρόνου, οφείλεται ως επί το πλείστον στην επίτευξη του στόχου για την καλύτερη κοινωνική αποκατάσταση των ατόμων, δηλαδή στις προτεραιότητες που τίθενται σε ένα πρόγραμμα αποϊδρυματοποίησης (επανένωση φυσικό περιβάλλον, αναδοχή, Μ.Η.Δ, Πρόγραμμα Κοινωνικής Ένταξης Κ.Κ.Π.Π.Α με ιδίους πόρους) και στην επαρκή και κατάλληλη στελέχωση της Υπηρεσίας, με προσωπικό που εξακολουθεί έως σήμερα να εργάζεται, αλλά δεν είναι μόνιμο, αναγκαία και βασική προϋπόθεση η σταθερότητα για την επίτευξη των στόχων της Υπηρεσίας, αλλά και των παιδιών.

Λουκάς Α.


Γερονικολού Ε.

